|  |  |  |
| --- | --- | --- |
|  |  |  |
| ΕΛΛΗΝΙΚΗ ΔΗΜΟΚΡΑΤΙΑ |  |  |
| ΝΟΜΟΣ ΑΤΤΙΚΗΣ |  |  |
| **ΔΗΜΟΣ ΚΑΛΛΙΘΕΑΣ** |  |  |
| ΔΙΕΥΘΥΝΣΗ ΚΑΛΛΙΤΕΧΝΙΚΗΣ ΕΚΠ/ΣΗΣ & ΚΟΙΝΩΝΙΚΗΣ ΜΕΡΙΜΝΑΣ |  |  |

##### **ΚΑΝΟΝΙΣΜΟΣ ΛΕΙΤΟΥΡΓΙΑΣ ΚΕΝΤΡΩΝ ΔΗΜΙΟΥΡΓΙΚΗΣ ΑΠΑΣΧΟΛΗΣΗΣ ΠΑΙΔΙΩΝ**

##### **«Κ.Δ.Α.Π. ΜΙΚΡΟΣ ΠΡΙΓΚΙΠΑΣ»**

##### **«Κ.Δ.Α.Π. ΜΙΚΡΟ ΚΑΡΑΒΙ»**

**ΣΥΣΤΑΣΗ**

Τα Κέντρα Δημιουργικής Απασχόλησης Παιδιών «ΚΔΑΠ» είναι δομές παροχής θέσεων δημιουργικής απασχόλησης παιδιών σχολικής ηλικίας από 5 έως 12 ετών και παιδιών της ίδιας ηλικίας με ελαφράς μορφής κινητικές ή αισθητηριακές αναπηρίες, όπως αυτή ορίζεται από το εκάστοτε ισχύον θεσμικό πλαίσιο.

Για τη σύσταση και την λειτουργία των ΚΔΑΠ τηρούνται τα προβλεπόμενα που ορίζονται στην Υπουργική Απόφαση αριθ. ΠΙβ/Γ.Π οικ.14951/2001 (ΦΕΚ 1397/τ Β/22-10-2001) «Προϋποθέσεις ίδρυσης και λειτουργίας Κέντρων Δημιουργικής Απασχόλησης Παιδιών (ΚΔΑΠ)», η οποία τροποποιήθηκε και συμπληρώθηκε με την υπ’ αριθμ ΠΙβ/Γ.Π.οικ, 109707 Κοινή Υπουργική Απόφαση (ΦΕΚ 1849/ τ Β/03-09-2009).

Η Διεύθυνσης Καλλιτεχνικής Εκπαίδευσης & Κοινωνικής Μέριμνας είναι υπεύθυνη για την λειτουργία των ΚΔΑΠ:

* «Μικρός Πρίγκιπας», Πεισιστράτου 60, Τ.Κ. 17675 με δυναμικότητα 35 παιδιών που λειτουργεί μέχρι σήμερα με βάση την απόφαση υπ’αριθμ. 5596/19-12-2002 και τις αναθεωρήσεις αυτής υπ’αριθμ. 295/13-07-09 και υπ’αριθμ.7740/28-12-2018 της Περιφέρεια Αττικής.
* «Μικρό Καράβι», Αθηνάς 87, Τ.Κ. 17673 με δυναμικότητα 27 παιδιών που λειτουργεί μέχρι σήμερα υπ’αριθμ.5839/17-12-2002 και τις αναθεωρήσεις αυτής υπ’αριθμ. 296/13-07-09 και υπ’αρθμ. οικ.103/28-12-2018 για το «Μικρό Καράβι» της Περιφέρειας Αττικής.

**ΣΚΟΠΟΣ**

Σκοπός των ΚΔΑΠ είναι η δημιουργική απασχόληση των παιδιών για ορισμένο χρονικό διάστημα της ημέρας, εκτός σχολικού ωραρίου, σε ένα περιβάλλον ευχάριστο και δημιουργικό που θα ανοίξει νέους ορίζοντες για κάθε παιδί μέσα από το παιχνίδι, το τραγούδι, τη ζωγραφική, τη μουσική και τη συζήτηση. Η σωστή αξιοποίηση του ελεύθερου χρόνου με σκοπό να δώσει κίνητρα και ευκαιρίες στο κάθε παιδί με ατομική ή οργανωμένη δραστηριότητα ή μέσα από οργανωμένες ομάδες εργαστηρίων, τη βοήθεια στην κατανόηση των σχολικών μαθημάτων. Και τέλος την εξυπηρέτηση των γονιών.

Τα Κέντρα μπορούν να διασυνδέονται με τις εκπαιδευτικές μονάδες, τις κοινωνικές υπηρεσίες των ΟΤΑ, τους φορείς και τις υπηρεσίες πολιτιστικής, αθλητικής, περιβαλλοντικής τοπικής παρέμβασης και ανάπτυξης.

**ΥΠΗΡΕΣΙΕΣ – ΔΡΑΣΤΗΡΙΟΤΗΤΕΣ**

Τα ΚΔΑΠ για την εκπλήρωση των σκοπών τους, όπως αυτοί περιγράφονται παραπάνω προβλέπεται να παρέχουν τις παρακάτω υπηρεσίες:

* Υγιεινή και ασφαλή απασχόληση και αξιοποίηση του ελεύθερου χρόνου των παιδιών με την ανάπτυξη της ατομικής και ομαδικής δραστηριότητας.
* Υλοποίηση προγραμμάτων έκφρασης, ψυχαγωγίας.
* Ανάπτυξη φιλικών δεσμών και κοινωνικών σχέσεων.
* Ενημέρωση της οικογένειας και παραπομπή σε φορείς που παρέχουν εξειδικευμένες υπηρεσίες.
* Βοήθεια στη μελέτη σχολικών μαθημάτων.
* Συμμετοχή σε δράσεις που προάγουν υγιή πρότυπα ανάπτυξης και διαβίωσης όπως ανάπτυξη περιβαντολλογικής συνείδησης και εκπαίδευση για την αντιμετώπιση πρακτικών βίας και εκφοβισμού.

**ΚΤΙΡΙΑΚΕΣ ΕΓΚΑΤΑΣΤΑΣΕΙΣ ΤΩΝ ΚΔΑΠ**

Οι κτιριακές εγκαταστάσεις των ΚΔΑΠ πρέπει να πληρούν τις τεχνικές προδιαγραφές, όπως αυτές ορίζονται στην Υπουργική απόφαση αριθ. Π1β/Γ.Π.οικ.14951 (ΦΕΚ 1397/τ. Β/22-10- 2001).

**ΔΙΚΑΙΩΜΑ ΕΓΓΡΑΦΗΣ – ΚΡΙΤΗΡΙΑ ΕΠΙΛΟΓΗΣ ΠΑΙΔΙΩΝ**

Στα ΚΔΑΠ εγγράφονται παιδιά ηλικίας 5-12 χρόνων. Επίσης εγγράφονται παιδιά με ελαφριάς μορφής κινητικά ή αισθητηριακά προβλήματα (κατηγορία Γ’).

Τα εγγραφόμενα παιδιά προέρχονται κατά κύριο λόγο από την περιοχή του ΟΤΑ στον οποίο ανήκει το ΚΔΑΠ, χωρίς να αποκλείεται η περίπτωση εγγραφής παιδιών που διαμένουν σε όμορη περιοχή, και εφόσον υπάρχουν κενές θέσεις ή στην περίπτωση που με την εγγραφή εξυπηρετείται ιδιαίτερα οξυμένη κοινωνική ανάγκη των γονέων, η οποία αιτιολογείται ειδικά.

Για την εγγραφή των παιδιών απαιτείται:

1. Αίτηση γονέα ή κηδεμόνα.
2. Πιστοποιητικό οικογενειακής κατάστασης.
3. Βεβαίωση γιατρού του Δημοσίου ή Ασφαλιστικού Οργανισμού για την κατάσταση υγείας του παιδιού.

**Αιτήσεις εγγραφής υποβάλλονται σε όλη τη διάρκεια του έτους εφόσον υπάρχουν κενές θέσεις.**

Η επιλογή των φιλοξενουμένων παιδιών γίνεται σύμφωνα με την ετήσια πρόσκληση συμμετοχής της Ε.Ε.Τ.Α.Α. «Προώθηση και υποστήριξη παιδιών για την ένταξή τους στην προσχολική εκπαίδευση καθώς και για τη πρόσβαση παιδιών σχολικής ηλικίας, εφήβων και ατόμων με αναπηρία, σε υπηρεσίες δημιουργικής απασχόλησης» και εφόσον υπάρχουν κενές θέσεις με απόφαση του αρμόδιου Αντιδημάρχου της Διεύθυνσης Καλλιτεχνικής Εκπαίδευσης & Κοινωνικής Μέριμνας μετά από εισήγηση του προϊσταμένου του τμήματος.

**Κριτήριο επιλογής**

Κριτήριο επιλογής των παιδιών είναι η οικονομική κατάσταση της οικογένειας και η σύνθεση αυτής.

Προηγούνται τα παιδιά που προέρχονται από οικογένειες με χαμηλά εισοδήματα, παιδιά πολύτεκνων και μονογονεικών οικογενειών καθώς και παιδιά γονέων με σωματική ή πνευματική αναπηρία.

Τα κριτήρια επιλογής – εγγραφής των παιδιών, για τις σχολικές περιόδους τις οποίες οι δομές των ΚΔΑΠ εντάσσονται σε συγχρηματοδοτούμενα προγράμματα, μετά από αίτηση της Διεύθυνσης, προσαρμόζονται κάθε φορά από τον φορέα εφαρμογής του συγχρηματοδοτούμενου προγράμματος.

**ΥΠΟΧΡΕΩΣΕΙΣ ΩΦΕΛΟΥΜΕΝΩΝ ΓΟΝΕΩΝ/ΚΗΔΕΜΟΝΩΝ**

1. Οι γονείς/κηδεμόνες που εγγράφουν τα παιδιά τους στα ΚΔΑΠ υποχρεούνται να μην αποκρύπτουν και να ενημερώνουν το προσωπικό της δομής για οποιοδήποτε πρόβλημα υγείας ή άλλη ιδιαιτερότητα παρουσιάζει το παιδί τους.
2. Οι γονείς/κηδεμόνες υποχρεούνται να τηρούν το πρόγραμμα και τους όρους λειτουργίας της δομής, να μην δημιουργούν προβλήματα κατά την εφαρμογή τους και να συμμορφώνονται με τις υποδείξεις του προσωπικού της δομής για την εύρυθμη λειτουργία του ΚΔΑΠ.
3. Οι γονείς/κηδεμόνες έχουν την υποχρέωση να συνοδεύουν τα τέκνα τους κατά την προσέλευση και αποχώρηση από το ΚΔΑΠ.

**ΩΡΑΡΙΟ ΛΕΙΤΟΥΡΓΙΑΣ**

Α. ΚΔΑΠ «Μικρός Πρίγκιπας» Το ωράριο λειτουργίας του θα είναι χειμερινό 9:30-17:30 από Δευτέρα έως Παρασκευή και θερινό 8:00-16:00, όπως και τις ημέρες που τα σχολεία παραμένουν κλειστά.

Β. Το ΚΔΑΠ «Μικρό Καράβι» Το ωράριο λειτουργίας του θα είναι χειμερινό 11:00-19:00 από Δευτέρα έως Παρασκευή και θερινό 8:00-16:00, όπως και τις ημέρες που τα σχολεία παραμένουν κλειστά.

**ΠΡΟΣΩΠΙΚΟ**

Με απόφαση της Διεύθυνσης ορίζεται υπεύθυνος δομής πτυχιούχος ΠΕ ή ΤΕ που θα προέρχεται από το προσωπικό της δομής, με την μεγαλύτερη εμπειρία στο σχετικό αντικείμενο και θα ασκεί τα καθήκοντα της θέσης αυτής επί πλέον των κυρίων καθηκόντων του, επίσης θα συνεργάζεται με το εξειδικευμένο προσωπικό ώστε τα παιδιά να βοηθηθούν για να αναπτύξουν μέσα από την δημιουργική απασχόληση, φαντασία, έμπνευση, αγωνιστικότητα, έκφραση, θάρρος και θέληση, καθώς και να εντοπίσουν και να καλλιεργήσουν τις ικανότητες και δεξιότητες του κάθε παιδιού. Καθώς και υπεύθυνος για την πρόληψη και αντιμετώπιση περιστατικών κακοποίησης και παραμέλησης ανηλίκων νόμος αριθ. 4837/2021.

Οι ώρες προσέλευσης και αποχώρησης του προσωπικού είναι σύμφωνες με το ωράριο του κανονισμού λειτουργίας του ΚΔΑΠ και την άδεια ίδρυσης και λειτουργίας της κάθε δομής η οποία χορηγείται από τη Δ/νση Δημόσιας Υγείας & Κοινωνικής Μέριμνας της Περιφέρειας Αττικής - Νότιος Τομέας.

Ειδικότερα για το προσωπικό καθαριότητας, επισημαίνεται ότι οι ώρες εργασίας ανά ημέρα ανέρχονται στις 6 ώρες και 30 λεπτά.

Το προσωπικό υποχρεούται να εκτελεί τα καθήκοντά του και να φροντίζει για την εύρυθμη λειτουργία του Κέντρου Δημιουργικής Απασχόλησης Παιδιών.

**Καθήκοντα προσωπικού**

* **Καθήκοντα υπευθύνου δομής**

Τηρεί και συμπληρώνει καθημερινά σε πραγματικό χρόνο την ηλεκτρονική εφαρμογή καταγραφής άφιξης και αποχώρησης παιδιών ή το βιβλίο/κατάσταση παρουσίας παιδιών αν δεν λειτουργεί ή δεν υφίσταται η ηλεκτρονική καταγραφή και ενημερώνει αρμοδίως για τις απουσίες των παιδιών.

Ενημερώνει τους γονείς για οτιδήποτε αφορά στο φιλοξενούμενο τέκνο και χρήζει αναφοράς-ενημέρωσης, καθώς και για τις δραστηριότητες και εκδηλώσεις της δομής.

Εισηγείται προς τον προϊστάμενο του τμήματος τις ανάγκες του ΚΔΑΠ σε παιδαγωγικό υλικό, αναλώσιμο υλικό και πάσης φύσεως εξοπλισμό.

Κατευθύνει και εποπτεύει το παιδαγωγικό έργο.

Έχει την εποπτεία της συντήρησης & καθαριότητας του χώρου.

Οργανώνει σε συνεργασία με τον προϊστάμενο του τμήματος τις εξωσχολικές δράσεις, εορταστικές εκδηλώσεις και την αντιμετώπιση θεμάτων που μπορεί να προκύψουν σε σχέση με το ΚΔΑΠ ευθύνης τους.

* **Καθήκοντα εκπαιδευτικού προσωπικού**

Κάθε Κέντρο στελεχώνεται με εξειδικευμένο προσωπικό, για την δημιουργική απασχόληση, ανάλογα με τις δραστηριότητες που θα αναπτυχθούν. Ενδεικτικά αναφέρουμε:

* ΠΕ Παιδαγωγών
* ΠΕ Νηπιαγωγών
* TE Εκπαιδευτών
* ΠΕ Μουσικής επιστήμης και τέχνης

Οι ανωτέρω θα πρέπει να είναι κάτοχοι πτυχίων ΑΕΙ ή ΤΕΙ ή κάτοχοι τίτλων σπουδών (ΔΕ) σχετικών με τη δημιουργική απασχόληση, σχολών της ημεδαπής ή ισότιμων σχολών της αλλοδαπής.

Φροντίζει για τη σωστή ψυχοσωματική υγεία και εξέλιξη των παιδιών.

Προσφέρει με υπομονή και στοργή στα παιδιά, όλα τα δημιουργικά μέσα για να αναπτύξουν την προσωπικότητα τους, επιδιώκοντας να βελτιωθεί σ’ αυτά η ικανότητα συγκέντρωσης, η εμπιστοσύνη στον εαυτό τους και οι προσωπικές δυνατότητες.

Συνδράμει σε ομαδικές δραστηριότητες και φροντίζει να είναι οι χώροι της δομής τακτοποιημένοι, φιλόξενοι και καθαροί.

Επιβλέπει τα παιδιά καθ’ όλη τη διάρκεια παραμονής τους στο χώρο του ΚΔΑΠ και έχει την ευθύνη για την ασφαλή απασχόληση τους.

Συνεργάζεται με το υπόλοιπο προσωπικό και τον υπεύθυνο της δομής για όλα τα θέματα που σχετίζονται με την λειτουργία της δομής όπως π.χ. εφαρμογή του ημερήσιου πλάνου απασχόλησης, προγραμματισμό και υλοποίηση δράσεων και εκδηλώσεων της δομής.

* **Καθήκοντα προσωπικό καθαριότητας – βοηθητικών εργασιών**

Ένα (1) άτομο καθαριότητας – βοηθητικών εργασιών σε κάθε ΚΔΑΠ, το οποίο ανάλογα με τις ανάγκες της κάθε δομής μπορεί να απασχολείται με σχέση εργασίας πλήρους απασχόλησης.

Το προσωπικό (εξειδικευμένο – βοηθητικών εργασιών) που θα απασχοληθεί σε κάθε δομή ΚΔΑΠ θα υποβάλει πιστοποιητικό υγείας, το οποίο θα φυλάσσεται στο αρχείο της δομής στην οποία εργάζεται και θα επιδεικνύεται από τον εργαζόμενο σε κάθε έλεγχο των αρμοδίων υπηρεσιών.

Το πιστοποιητικό υγείας θα πρέπει να είναι πάντα σε ισχύ με ευθύνη του κάθε εργαζομένου και σύμφωνα με τις ισχύουσες υγειονομικές διατάξεις.

Το προσωπικό καθαριότητας – βοηθητικών εργασιών εκτελεί τις εργασίες καθαριότητας των εσωτερικών χώρων καθώς και κάθε άλλη βοηθητική εργασία που του ανατίθεται από τον υπεύθυνο του ΚΔΑΠ.

**ΤΗΡΟΥΜΕΝΑ ΒΙΒΛΙΑ**

Σε κάθε δομή ΚΔΑΠ τηρούνται απαραίτητα και ενημερώνονται από το προσωπικό της κάθε δομής τα ακόλουθα βιβλία:

α) βιβλίο συμβάντων

β) βιβλίο παρουσίας παιδιών

γ) βιβλίο παρουσίας του προσωπικού

δ) βιβλίο ελέγχου & συντήρησης μέσων ενεργητικής πυροπροστασίας

**ΜΕΤΑΒΟΛΗ ΤΟΥ ΚΑΝΟΝΙΣΜΟΥ ΛΕΙΤΟΥΡΓΙΑΣ**

Το κείμενο του παρόντα κανονισμού αφορά όλες τις δομές ΚΔΑΠ οι οποίες έχουν ιδρυθεί και λειτουργούν υπό την εποπτεία της Διεύθυνσης Καλλιτεχνικής Εκπαίδευσης & Κοινωνικής Μέριμνας (ΠΡΩΗΝ ΔΗΚΕΚ).

 Άλλα θέματα που θα προκύψουν σχετικά με τη λειτουργία των ΚΔΑΠ και δεν έχουν προβλεφθεί στον παρόντα Κανονισμό Λειτουργίας, θα ρυθμίζονται με απόφαση της Διεύθυνσης Καλλιτεχνικής Εκπαίδευσης & Κοινωνικής Μέριμνας.

Οι διατάξεις του Κανονισμού Λειτουργίας των ΚΔΑΠ συμπληρώνονται ή τροποποιούνται με εισήγηση της Διεύθυνσης Καλλιτεχνικής Εκπαίδευσης & Κοινωνικής Μέριμνας.